ICHI ตัน (นอนดริงก์).!?
น่าสนใจ..!! เมื่อบริษัท อิชิตัน กรุ๊ป จำกัด (มหาชน) หรือ ICHI ซึ่งโตมาจากธุรกิจเครื่องดื่มชาเขียว โดยมี “เสี่ยตัน ภาสกรนที” เป็นคนปลุกปั้น กำลังจะแตกไลน์ไปสู่ธุรกิจนอนดริงก์..!!
3 ธ.ค. 2563

สำนักข่าวรัชดา
น่าสนใจ..!! เมื่อบริษัท อิชิตัน กรุ๊ป จำกัด (มหาชน) หรือ ICHI ซึ่งโตมาจากธุรกิจเครื่องดื่มชาเขียว โดยมี “เสี่ยตัน ภาสกรนที” เป็นคนปลุกปั้น กำลังจะแตกไลน์ไปสู่ธุรกิจนอนดริงก์..!!
ถือเป็นความพยายามอีกครั้งของ ICHI และ เสี่ยตัน หลังจากตลาดชาเขียวหมดยุครุ่งเรือง…ไม่ปังเหมือนก่อน พร้อม ๆ กับสิ้นมนต์ขลังของหวยชาเขียวรวยรายวัน..!!
ประกอบกับตลาดชาเขียวกลายเป็นทะเลแดงเดือด (Red Ocean) ไปแล้ว…เรียกว่าแข่งขันกันดุเดือดไม่พอ ตลาดยังติดลบอีกต่างหาก นับจากจุดพีกสูงช่วงปี 2557–2559 มีมูลค่าตลาดเฉลี่ยสูงถึง 15,000 ล้านบาท ก็ลดลงเรื่อย ๆ ปี 2560 มูลค่าตลาดเหลือ 13,237 ล้านบาท ปี 2561 เหลือ 11,951 ล้านบาท ส่วนปี 2562 ปรับเพิ่มขึ้นมาอยู่ที่ 12,300 ล้านบาท
ขณะที่ครึ่งแรกปี 2563 ได้รับผลกระทบจากโควิด ส่งผลให้มูลค่าตลาดอยู่ที่ 5,639 ล้านบาท ลดลง 12.71%
สะท้อนได้จากผลประกอบการของ ICHI เมื่อหลายปีก่อนเคยทำกำไรระดับพันล้านบาท ก็ลดลงเหลือแค่ 300-400 ล้านบาทเท่านั้น
ก่อนหน้านี้ ICHI พยายามปรับกลยุทธ์หันไปหาขุมทรัพย์ใหม่ ออกสินค้าเครื่องดื่มที่ไม่ใช่ชา หรือ Non-Tea ไม่ว่าเครื่องดื่มน้ำสมุนไพร น้ำผลไม้ และนมอัดเม็ด OneMorr
ล่าสุดก็รุกไปสู่ตลาดน้ำดื่มผสมวิตามินซี โดยเพิ่งเปิดตัวสินค้าใหม่อีก 3 รายการ ได้แก่ อิชิตัน น้ำด่าง 8.5, อิชิตัน วิตซีซี และอิชิตัน วิตามิน วอเตอร์ ซี พลัส อี เพื่อสร้างความหลากหลายของโปรดักส์
ขณะเดียวกัน ในเชิงบริหารจัดการช่วยเพิ่มความคุ้มค่าของโรงงาน เป็นการใช้คาปาซิตี้ที่มีให้เกิดประโยชน์สูงสุด
แต่โปรดักส์ลักษณะนี้มีคู่แข่งเยอะ มีทั้งเจ้าใหญ่ เจ้าขนาดกลาง และบริษัทที่โฟกัสเฉพาะกลุ่มครองตลาดอยู่แล้ว สุดท้ายก็หนีไม่พ้นเทรดวอร์ หรือสงครามราคา สิ่งที่ตามมาก็ต้องมีการอัดโปรแรงเพื่อดึงดูดลูกค้าให้ได้มากที่สุด ในที่สุดก็จะกลับมาสู่วงจรยอดขายสูง แต่กำไรต่ำ ทำให้การเติบโตแบบจำกัด…โตได้แต่ไม่มาก
โอเค…ช่วงนี้เป็นช่วงที่ตลาดกำลังบูม โดยคาดว่าในปี 2563 ตลาดเครื่องดื่มผสมวิตามินจะมีมูลค่าไม่ต่ำกว่า 5,500 ล้านบาท และในปี 2564 มูลค่าตลาดจะขยับไปเป็น 6,000-7,000 ล้านบาท ซึ่งเป็นไปตามเทรนด์สุขภาพ แต่พอเทรนด์สุขภาพจางหายไป ก็จะลดดีกรีความร้อนแรงลง…เหมือนตลาดชาเชียวที่ก่อนหน้านี้บูมแรงอยู่พักใหญ่ แต่พอกระแสหายไปก็เงียบเหงา…
ICHI คงเห็นถึงประเด็นนี้ เพราะเคยมีบทเรียนมาแล้วจากกรณีเครื่องดื่มชาเขียว ซึ่งเป็นธุรกิจที่มาตามเทรนด์
ดังนั้น การจะให้ ICHI เติบโตอย่างยั่งยืนก็ต้องหาธุรกิจนอนดริงก์มาเติมเต็ม ช่วยชดเชยเทรนด์ที่จะดับลงในอนาคต…
แต่กลยุทธ์ในการรุกสู่ธุรกิจนอนดริงก์ของ ICHI นั้น ไม่เน้นการสร้างโปรดักส์ขึ้นมาใหม่…ซึ่งอาจเสียทั้งเวลาและเม็ดเงิน ที่สำคัญไม่รู้จะซัคเซสหรือเปล่า..? ในยุคที่ตลาดแข่งขันกันดุเดือด การเข้าไปลงทุนในกิจการที่มีรายได้และกำไรอยู่แล้ว เป็นทางลัดที่จะเติบโตได้เร็วกว่า แถมยังสามารถรับรู้รายได้และกำไรได้ทันทีอีกด้วย…
นี่ก็แว่ว ๆ มาว่าอยู่ระหว่างเจรจาร่วมลงทุนธุรกิจเกี่ยวกับสุขภาพ 1 ราย คาดจะได้ข้อสรุปภายในปี 2564 โดยวางเป้าหมายจะลงทุนอย่างน้อย 2-3 ราย พร้อมตั้งเป้าจะเพิ่มสัดส่วนรายได้จากธุรกิจนอนดริงก์เป็น 50% ภายในปี 2568
ถือเป็นการสร้างความหลาก…เพื่อลดความเสี่ยงของธุรกิจ..!!
ก็น่าจับตาธุรกิจนอนดริงก์ของ ICHI และเสี่ยตัน คืออะไร..? จะมาเป็นขาที่ช่วยเสริมการเติบโตให้กับ ICHI ได้หรือไม่..?
แต่ขึ้นชื่อว่า “เสี่ยตัน” ไม่น่าจะตันเหมือนชื่อหรอกมั้ง…ใช่มั้ยคะ
…อิ อิ อิ…